| **Michailas Petersonas** |
| --- |
|  |
| Gimė | 1885 m. rugsėjo 22 d. [spalio 4. d.]Kerenskas, Rusija Rusijos imperija |
| Mirė | 1962 m. lapkričio 22 d. (77 metai)Maskva,  Rusijos TFSR |
|  |
| Veikla | kalbininkas |
|  |
| Alma mater | Maskvos universitetas |

**Michailas Petersònas** (rus. *Михаи́л Никола́евич Петерсо́н*, 1885 m. rugsėjo 22 d. [spalio 4. d.] Kerenskas, Penzos gubernija, Rusijos imperija – 1962 m. lapkričio 22 d. Maskva, Rusijos TFSR) – XX a. Rusijos kalbininkas. Indoeuropeistikos, lietuvių, armėnų, prancūzų kalbų, sintaksės ir rusų kalbos mokymo metodikos specialistas. Vienas iš Maskvos lingvistinės mokyklos atstovų. Filologijos mokslų daktaras, profesorius.

Biografija
----------

Tėvas – Nikolajus Petersonas (1844–1919 m.), jaunystėje dirbęs mokytoju Jasnaja Polianoje, asmeniškai pažinojo L. Tolstojų ir F. Dostojevskį, buvo filosofo N. Fiodorovo šalininkas ir jo darbų leidėjas; M. Petersono motina – iš Ogariovų šeimos.

M. Petersonas mokėsi Ašchabado ir Verno gimnazijose, šiuose miestuose jo tėvas dirbo teisėju. 1912 m. drauge su N. Trubeckojumi baigė Maskvos universiteto Istorijos – filologijos fakulteto lyginamosios kalbotyros skyrių: specializavosi lyginamosios kalbotyros ir indoeuropeistikos srityse, jo vadovas buvo Viktoras Požezinskis. Liko dirbti lyginamosios istorinės kalbotyros ir sanskrito katedroje. Maskvos universitete ir kitose Maskvos aukštosiose mokyklose dėstė indoeuropiečių kalbų lyginamąją gramatiką, sanskritą, lietuvių kalbą, rusų kalbos sintaksę ir kt; docentas (nuo 1916 m.), profesorius (nuo 1925 m.). Maskvos lingvistinio būrelio sekretorius (1918–1923 m.). Priklausė įvairioms RTFSR Liaudies švietimo komisariato ir Valstybinės mokslo tarybos komisijoms sprendžiant kalbų dėstymo mokyklose klausimus. Jis taikė savotišką dėstymo metodiką: mokyti pradėdavo ne nuo pratimų, o tiesiai nuo neadaptuoto teksto skaitymo ir nagrinėjimo. Pirmosiose paskaitose M. Petersonas visapusiškai išanalizuodavo vieną – du žodžius, vieną frazę. Pamažu tempas greitėdavo, informacijos apie kalbą kiekis didėdavo, ir netrukus studentai jau savarankiškai galėdavo nagrinėti sudėtingus tekstus.

1925 ir 1931 m. vyko į komandiruotes užsienyje.

Nuo 3-ojo dešimtmečio pabaigos buvo kritikuojamas už tai, kad nepritarė marizmui, spaudoje buvo išvadintas „pseudomokslo atstovu". Filologijos katedras atskyrus nuo Maskvos universiteto 1931 m. dirbo Maskvos V. Potiomkino pedagogikos institute, Mokslinių tyrimų instituto pradinėje mokykloje, nuo 1938 m. – Maskvos N. Černyševskio filosofijos, literatūros ir istorijos institute. Įsteigus Maskvos universiteto Filologijos fakultetą 1941 m. jame dėstė įvadą į kalbotyrą, graikų ir lietuvių kalbas, sanskritą. M. Petersonas artimai bendravo su J. Balčikoniu.

Nuo 5-ojo dešimtmečio vidurio dirbo ir TSRS mokslų akademijos Rusų kalbos institute. 5-ojo dešimtmečio pabaigoje dėl ideologinės marizmo šalininkų kampanijos buvo priverstas nutraukti dėstymą, beveik nebepublikavo darbų. Po 1950 m. vėl ėmė dėstyti Maskvos universiteto Filologijos fakultete, ir studentams, nepaisydamas tebesitęsiančios „oficialiojo" mokslo šalininkų kritikos, sugebėjo perduoti F. Fortunatovo mokyklos paveldą ir aukštus profesinius bei etinius standartus (tuo metu tarp jo mokinių buvo T. Bulygina, T. Jelizarenkova, V. Ivanovas, V. Kočergina, V. Toporovas ir kt); jis redagavo leidžiant rinktinius F. Fortunatovo darbus (1956 m.).

1952 m. pabaigoje M. Peteronas sunkiai susirgo ir nutraukė dėstymą.

Mokslinis indėlis
-----------------

Be įvairiapusės dėstytojavimo veiklos, M. Petersonas įnešė žymų indėlį į lietuvių kalbos ir gramatikos teorijos studijas. Išleido „Lietuvių kalbos apybraižą" (1955 m.), joje pateikė pirmuosius statistinius duomenis apie lietuvių kalbos garsų ir jų klasių dažnumą. Parašė straipsnių apie M. Mažvydo „Katekizmo" kalbos ypatybes, K. Donelaičio sintaksę. Žymiausiu M. Petersono darbu laikoma apybraiža apie rusų kalbos sintaksę, šiame darbe jis pabandė F. Fortunatovo gramatinę teoriją taikyti sintaksės lygmens reiškiniams; tirdamas sintaksę vienas iš pirmųjų pasitelkė statistinius metodus. Vis dėlto mokslininką domino ne įvairių reiškinių ir kalbos vienetų kiekinis santykis pats savaime, o kaip priemonė, kurią naudojant galima atskirti gyvus, besivystančius kalbos elementus nuo senų, negyvų elementų, kalboje išlikusių kaip ankstesnių laikotarpių liekanos. Jis mokė savo studentus griežtai skirti sinchroninius ir diachroninius reiškinius.

M. Petersonas žinomas ir kaip metodistas, darbų apie prancūzų ir rusų kalbų mokymą, rusų rašybos principus ir kitas problemas autorius. Parašė ortografinį žodyną, jame daugiau kaip 50 000 žodžių.

Bibliografija
-------------

* *Очерк синтаксиса русского языка*. М.; Пг. 1923;
* *Русский язык. Пособие для преподавателей*. М.; Л. 1925;
* *Лекции по современному русскому литературному языку. Пособие для студентов педагогических институтов*. М. 1941;
* *Современный французский язык*. М. 1947 (su K. Ganšina)
* *Введение в языкознание*. М. 1952;
* *Система русского правописания*. М. 1955;
* *Очерк литовского языка*. М. 1955.

Išnašos
-------

1. ↑  Ломтев Т. П. (1931). „За марксистскую лингвистику". *Литература и искусство* **1**.
2. 1 2  Algirdas Sabaliauskas (2010-12-06). „Michail Peterson". Visuotinė lietuvių enciklopedija. Nuoroda tikrinta 2020-07-08.

Literatūra
----------

* Алпатов В. М. Москва лингвистическая / Научный совет Российской Академии наук по изучению и охране культурного и природного наследия. – М.: Изд-во Института иностранных языков, 2001. – 104 с. – (Природное и культурное наследие Москвы). – ISBN 5-88966-028-4.. – С. 25—29.
* Виноградов В. В. Синтаксическая система М. Н. Петерсона в её развитии // Русский язык в школе. 1964. № 5;
* Вопросы сравнительно-исторического изучения индоевропейских языков. Сборник памяти профессора М. Н. Петерсона. М. 1997. – ISBN 5-89209-149-X.
* Кочергина В. А. Михаил Николаевич Петерсон // Научные доклады высшей школы: Филологические науки, 1970, № 6;
* Кочергина В. А. Профессор Михаил Николаевич Петерсон. – М. 1996 (2-е изд. 1999);
* Кочергина В. А. Петерсон Михаил Николаевич // Отечественные лингвисты XX в. Ч. 2: М – С / отв. ред. Ф. М. Березин. – М.: ИНИОН РАН, 2003. – С. 56—68.
* Кузнецов П. С. Памяти М. Н. Петерсона // Вестник Московского университета. Сер. VII. Филология, журналистика. 1963, № 3. – С. 91—94.
* Петерсон, Михаил Николаевич / Николина Н. А. // Перу – Полуприцеп [Электронный ресурс]. – 2014. – С. 65. – (Большая российская энциклопедия : [в 35 т.] / гл. ред. Ю. С. Осипов ; 2004–2017, т. 26). – ISBN 978-5-85270-363-7.
* Прокопович Н. Н. Профессор М. Н. Петерсон (1885–1962) // Русский язык в школе. 1970. № 4;
* Императорский Московский университет: 1755–1917 : энциклопедический словарь / А. Ю. Андреев, Д. А. Цыганков. – М.: Российская политическая энциклопедия (РОССПЭН), 2010. – С. 549–550. – 894 с. – 2000 экз. – ISBN 978-5-8243-1429-8.